Sakam

Sakam adolah bagian dari incek padi-padian (serealia) bantuaknyo lambaran kariang, basisiak, jo indak dapek dimakan, nan malinduangi bagian dalam (endospermium jo embrio). Sakam dapek ditamui dalam sado janih rumpuik-rumpuik (Poaceae), walau co itu ado pulo incek nan indak pakai sakam (misalnya jagung dan gandum). .

Dalam pertanian, sakam dapek dipakai untuak pakan, aleh kandang, dicampua di tanah sabagai pupuak, dibaka, atau arangnyo dijadian media tanam.

 Anatomi 
Sacaro anatomi, sakam tabantuak dari pahiasan bungo padi-padian (spikelet) nan disabuik gluma, palea, jo lemma. Pado tongkol jagung konsumsi, katigo bagian iko tereduksi sahinggo tampak sarupo sisiak pado pamukoan tungkua. Pado padi, gluma mirip sarupo duo duri kaciak di bagian pangka. Palea adolah bagian panutuik nan kaciak, sadangan lemma adolah bagian panutuik nan gadang pado varietas tatantu nan mampunyoi "bulu" (awn). Pado bungo gandum, katigo bagian iko bakambang baiak.